03.12.2024.

**Rīgā notiks XXVII stāstnieku konkursa “Teci, teci, valodiņa” fināls**

2024. gada 7. decembrī plkst. 10.00 Rīgas Latviešu biedrības namā uz Nemateriālā kultūras mantojuma apgūšanas un pārmantošanas programmas “Pulkā eimu, pulkā teku” XXVIII stāstnieku konkursa *Teci, teci, valodiņa*finālu pulcēsies jaunie stāstnieki no visiem Latvijas novadiem. Šajā reizē konkursa fināls notiek kā viens no XIII Latvijas Skolu jaunatnes dziesmu un deju svētku sagatavošanas procesa notikumiem.

Finālam Rīgā izvirzīti 123 dalībnieki - bērni un jaunieši līdz 21 gada vecumam, kuri interesējas par tautas mutvārdu daiļradi un paši vēlas būt aktīvi stāstītāji dažādās ikdienas un svētku situācijās. Sarīkojuma mērķis ir stāstīšanas tradīciju iedzīvināšana, kopšana un attīstīšana, aktīvi līdzdarbojoties tautas mūsdienu mutvārdu kultūrā.

Finālistus vērtēs stāstniecības eksperti no Latviešu folkloras krātuves, *Stāstu bibliotēku*tīkla labākie stāstnieki, zinoši skolotāji, stāstīšanas tradīciju zinātāji un kopēji: Guntis Pakalns, Agita Lapsa, Aija Vitmane, Iveta Irbe, Andrejs Svilāns, Dāvis Suharevskis, Vilhelmīne Jakimova, Toms Treibergs, Inguna Radziņa.

Stāstnieki, kas 3 gadus pēc kārtas konkursa finālā ieguvuši vērtējumu “Dižais stāstnieks”, sacentīsies par Latvijas Stāstnieku ķēniņa titulu. Starp konkursa finālistiem ir vairāki Latvijas Stāstnieku ķēniņa titula pretendenti: Elza Pastare no Allažu tautas nama folkloras kopas “Tiptaiņi”, Lauma Toporkova no Ciblas kultūras nama folkloras kopas “Ilžeņa”, skolotāja Dzintra Toporkova; Rūdolfs Babris no Aizkraukles novada vidusskolas, skolotāja Ligita Veļčinska; Elvis Laganovskis no Vārkavas pamatskolas folkloras kopas “Volyudzeite”, skolotāja Helēna Ērgle; Jurģis Žaļims no Ezeres pamatskolas folkloras kopas ”Kamolītis”, skolotāja Ruta Arne; Rūdis Vanters no Kocēnu pamatskolas, skolotāja Marina Melkurte; Arye Lerman no Rīgas Valsts 1.ģimnāzijas, skolotāja Ingrīda Siliņšmite.

Stāstnieku ķēniņa titula pretendentu sacīkstes notiks 7. decembrī plkst. 12.00 Rīgas Latviešu biedrības Kamīnzālē, bet stāstnieku konkursa finālistu uzstāšanās sāksies jau no plkst. 10.00 Rīgas Latviešu biedrības Kamīnzālē, Līgo zālē un Kluba zālē. Stāstnieku konkursa fināls turpināsies arī pēc stāstnieku ķēniņu sacīkstēm. Konkursa finālu aicināts vērot ikviens interesents, ieeja – bez maksas.

Konkursu rīko Valsts izglītības satura centrs sadarbībā ar Rīgas Latviešu biedrības Folkloras komisiju un tradicionālās kultūras biedrību „Aprika”. Konkursu atbalsta Valsts Kultūrkapitāla fonds.